בית לחם, יום ד' 28.4.10, אחה"צ
יעל י., אורית י., אילנה ד. (מדווחת), אורחת: עדנה פ.
14.00 – 17.30וולאג'ה
יצאנו יום אחרי שהפגנה שקטה בוולאג'ה הוסלמה לכדי אלימות הודות להתנהגות הברוטאלית של חיילי משמר הגבול. נער בן 14 נעצר ועדיין לא שוחרר. קיבלנו דיווחים מבעיתים מידידינו א. ו-ע. א. טוען שלא הייתה כל אלימות מכיוונם של תושבי הכפר אך שהחיילים היו פרובוקטיביים מאד. הם גם משתדלים להיות נוכחים תמיד בזמן שהילדים הולכים לבתי הספר ומתנכלים להם. שאלנו אם אנחנו יכולות לסייע במשהו ומאוחר יותר ביקשנו את חנה ב. אם היא יכולה לעשות משהו למען שחרור הנער היושב במעצר בעטרות ומחכה להליך משפטי.
בכניסה לכפר ראינו שוב את הקרבה של הוילות החדשות של הר גילה לגדר המפרידה אותן מהכפר ואת המשכי הבניה המתבצעים שם. החלטנו לבקר את א. שאדמתו נמצאת תחת איום הבולדוזרים. תמיד הערכנו את חוכמתו והסכמנו עם דעותיו. כבר לפני מספר שנים סיפר לנו על החשדות שלו בדבר כמה גזלנים שזייפו בשנות השמונים מסמכים, בעזרתו של אחד משכניו, לפיהם הם רכשו קרקעות מתושבי הכפר. הוא אפילו סילק אחד מהם (ב.כ.) מאדמתו. מעולם לא תיאר לעצמו כי יבוא יום ויצטרך להתמודד עם העובדה שחלק גדול מאדמותיו, כולל מקום הקבורה של הוריו, יישארו מהעבר השני של גדר ושהקמתה של גדר זו יחייב עקירה של עצים שלו. הלכנו לצפות בעבודות המתבצעות וראינו משאיות רבות הנושאות עפר במורד הגבעה בכיוון למחסום, מה שמותיר דרך רחבה שתאפשר הקמת החומה עליה. בזמן לגימת הקפה בביתו סיפר לנו על מצב התעסוקה של בניו. אחד, שהוא שרברב מדופלם מרוויח בין 50 ל- 80 שקלים ליום עבודה מזדמן בבית לחם, מה שכמובן אינו מספיק לכלכלת משפחתו. א. מטפח את הגינה שלו ומתנחם בעובדה שהוא מצליח להשקותה במים שהוא מקבל (בינתיים) מהר גילה. הוא נטע עוד כמה גפנים אך לצערו לא הצליח עם הכוורות, בהן תלה תקוות גדולות. כשניסינו להיכנס להר גילה מכיוון וולאג'ה נוכחנו שהשער סגור. עבודות בניה גדולות מתבצעות מסביב ומעל למלון אוורסט וגם משם כבר אין כניסה להר גילה. צפינו מלמעלה במחסום המנהרות שהפך למפלצת של הנדסת כבישים. הראנו לעדנה את "נפלאות" הכניסה לקבר רחל שציור קיר ענקי, המתאר את המקום בזמנים שלווים יותר, מקשט אותה.
במעבר 300 היו שני מאבטחים חדשים שדאגו לזרימה חופשית של הפועלים בדרכם הביתה.